Document ID: 31985L0321

*****
ΟΔΗΓΙΑ ΤΟΥ ΣΥΜΒΟΥΛΙΟΥ
της 12ης Ιουνίου 1985
για την τροποποίηση της οδηγίας 80/215/ΕΟΚ όσον αφορά ορισμένες διατάξεις σχετικά με την αφρικανική πανώλη των χοίρων
(85/321/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 100,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι η οδηγία 80/215/ΕΟΚ (4), όπως τροποποιήθηκε τελευταία από την οδηγία 81/476/ΕΟΚ (5), έχει θεσπίσει τους όρους του υγειονομικού ελέγχου στους οποίους πρέπει να ανταποκρίνονται τα προϊόντα με βάση το κρέας τα οποία προορίζονται για τις ενδοκοινοτικές συναλλαγές·
ότι η αφρικανική πανώλη των χοίρων, μολονότι σπανίως εκδηλώνεται σε ορισμένα τμήματα του εδάφους της Κοινότητας, αποτελεί κίνδυνο μόλυνσης των χοίρων των κρατών μελών· ότι πρέπει, ως εκ τούτου, να θεσπισθούν κανόνες σύμφωνα με τους οποίους πρέπει να εφαρμόζονται προστατευτικά μέτρα στις ενδοκοινοτικές συναλλαγές των προϊόντων με βάση το χοίρειο κρέας που δεν έχουν υποστεί επεξεργασία ικανή να καταστρέψει το μικρόβιο της ασθένειας,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 80/215/ΕΟΚ τροποποιείται ως εξής:
1. στο άρθρο 7 παράγραφος 1, προστίθεται το ακόλουθο εδάφιο:
«Ωστόσο, όταν η εν λόγω ασθένεια είναι η αφρικανική πανώλη των χοίρων, εφαρμόζονται οι διατάξεις του άρθρου 7α.»,
2. παρεμβάλλεται το ακόλουθο άρθρο:
«Άρθρο 7α
1. Το κράτος μέλος στο έδαφος του οποίου έχει εκδηλωθεί η αφρικανική πανώλη των χοίρων πριν λιγότερο από 12 μήνες δεν αποστέλλει προς το έδαφος των άλλων κρατών μελών προϊόντα με βάση το χοίρειο κρέας παρά μόνο εφόσον έχουν υποστεί την επεξεργασία που αναφέρεται στο άρθρο 4 παράγραφος 1 στοιχείο α).
Μπορεί να αποφασισθεί, σύμφωνα με τη διαδικασία που προβλέπεται στο άρθρο 8, ότι οι διατάξεις που προβλέπονται στο πρώτο εδάφιο δεν εφαρμόζονται σε ένα ή περισσότερα τμήματα του εδάφους του ενδιαφερόμενου κράτους μέλους. Αυτή η παρέκκλιση δεν αποκλείει την προσφυγή στο άρθρο 7 σε περίπτωση επανεμφάνισης μιας ή περισσότερων περιπτώσεων αφρικανικής πανώλης των χοίρων στο τμήμα ή στα τμήματα του εδάφους που αναφέρονται ανωτέρω.
2. Όταν η αφρικανική πανώλη των χοίρων εμφανίζεται στο έδαφος ενός κράτους μέλους όπου δεν έχει εκδηλωθεί η ασθένεια για διάστημα τουλάχιστο δώδεκα μηνών, μπορεί να αποφασιστεί, σύμφωνα με τη διαδικασία που προβλέπεται στο άρθρο 8, ότι οι διατάξεις που προβλέπονται στην παράγραφο 1 εφαρμόζονται μόνο σε ένα τμήμα του εν λόγω εδάφους. Εν αναμονή της απόφασης αυτής και με την επιφύλαξη του άρθρου 7, το ενδιαφερόμενο κράτος μέλος φροντίζει να απαγορεύσει αμέσως την προς τα άλλα κράτη μέλη αποστολή προϊόντων με βάση το κρέας του χοίρου που προέρχονται από το τμήμα του εδάφους στο οποίο διαπιστώθηκε η επιζωοτία. Για τον καθορισμό αυτού του τμήματος του εδάφους λαμβάνονται υπόψη τα κριτήρια που προβλέπονται στο άρθρο 7β παράγραφος 2.
Η εκδήλωση μιας ή περισσοτέρων περιπτώσεων αφρικανικής πανώλης των χοίρων σε τμήμα του εδάφους ενός κράτους μέλους που δεν συνδέεται γεωγραφικά με το κύριο μέρος του εδάφους αυτού του κράτους μέλους δεν εμποδίζει την εφαρμογή του πρώτου εδαφίου.
Οι προϋποθέσεις που απαιτούνται για την εφαρμογή του πρώτου εδαφίου θεωρούνται ότι πληρούνται, εφόσον πληρούνται οι ακόλουθες προυποθέσεις:
i) η ή οι εστίες που διαπιστώθηκαν κατά την εμφάνιση της αφρικανικής πανώλης των χοίρων που αναφέρεται στο πρώτο εδάφιο εξουδετερώθηκε ή εξουδετερώθηκαν στον ταχύτερο δυνατό χρόνο,
ii) η νέα εστία, για την οποία υποβλήθηκε νέα αίτηση για τη λήψη της απόφασης που προβλέπεται στο πρώτο εδάφιο δεν συνδέεται επιδημολογικά με την (τις) εστία(εστίες) που προβλέπεται(προβλέπονται) στο σημείο i).
3. Η κατάργηση των μέτρων που έχουν ληφθεί κατ' εφαρμογή της παραγράφου 2 αποφασίζεται σύμφωνα με διαδικασία που προβλέπεται στο άρθρο 8.»,
3. παρεμβάλλεται το ακόλουθο άρθρο:
«Άρθρο 7β
1. Κατά τον καθορισμό των τμημάτων του εδάφους που προβλέπεται στο άρθρο 7α παράγραφος 1, λαμβάνονται ιδίως υπόψη:
- οι μέθοδοι ελέγχου και εξάλειψης της αφρικανικής πανώλης των χοίρων,
- η απουσία ασθένειας, επί τουλάχιστον δώδεκα μήνες, που έχει διαπιστωθεί με όλα τα μέσα ανίχνευσης συμπεριλαμβανομένων και των οροδιαγνωστικών ελέγχων,
- η έκταση των εν λόγω τμημάτων και τα διοικητικά και γεωγραφικά τους όρια,
- τα μέτρα προστασίας που εφαρμόζονται για την πρόληψη της μόλυνσης ή της εκ νέου μόλυνσης των χοίρων,
- τα μέτρα ελέγχου των μετακινήσεων των χοίρων.
2. Κατά τον καθορισμό των τμημάτων εδάφους που προβλέπονται στο άρθρο 7α παράγραφος 2, λαμβάνονται ιδίως υπόψη:
- οι μέθοδοι καταπολέμησης της ασθένειας, και ιδίως η θανάτωση των χοίρων των εκμεταλλεύσεων που έχουν προσβληθεί, μολυνθεί ή υπάρχει υποψία ότι έχουν μολυνθεί,
- η έκταση των τμημάτων του εδάφους και τα διοικητικά και γεωγραφικά τους όρια,
- οι επιπτώσεις της ασθένειας και η τάση εξάπλωσής της,
- τα μέτρα που έχουν ληφθεί για να αποφευχθεί κάθε κίνδυνος εξάπλωσης της ασθένειας,
- τα μέτρα που έχουν ληφθεί για τον περιορισμό και τον έλεγχο των μετακινήσεων των χοίρων στο σχετικό τμήμα του εδάφους και έξω από αυτό,
και, στην περίπτωση μη εφαρμογής απαγορευτικών μέτρων σε ορισμένα προϊόντα,
- η επεξεργασία, στην οποία υποβλήθηκαν τα προϊόντα,
- οι προθεσμίες παρασκευής,
- τα ληφθέντα μέτρα για τον προσδιορισμό και την εξασφάλιση της ημερομηνίας παρασκευής.».
Άρθρο 2
Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι την 1η Ιανουαρίου 1986.
Ενημερώνουν αμέσως την Επιτροπή σχετικά.
Άρθρο 3
Η παρούσα οδηγία απευθύνεται στα κράτη μέλη.
Λουξεμβούργο, 12 Ιουνίου 1985.

Labels: 0
3
6